Begroting: Sny op salarisse
Goed omgekrap, skryf:
Dit is met afgryse dat ek kennis neem van die voorgenome verhogings op eiendomsbelasting.
Soos met die verhogings in grafkoste, kom hierdie aanpassings ondeurdag en onsimpatiek voor. Die middelklas kan nie langer bekostig om die munispaliteit se salarisrekening te befonds nie. Daar moet aangedring word op nóg 'n ondersoek; na die wenslikheid en werklike noodsaak van al die personeel wat dubbeld verdien wat die algemene salaristrekker in die dorp verdien.
Die voorgestelde verhoging is weinig meer as 'n herverdeling van inkomste. Gewone salaristrekkers wat hul bes probeer om vir hul oudag voorsiening te maak kan nie meer bekostig om in Mosselbaai te woon nie.
Onthou, die munisipaliteit bepaal die eiendomswaardasies.
Met die onbeheerde toestroming word al hoe meer op dienste aangedring sonder dat vir daardie dienste betaal word. Dus moet die geduldige, ou Mosselbaaiers maar opdok.
Burgemeester, so kort voor die verkiesing het jy opposisiepartye die grootste geskenk denkbaar gegee. Jy kan nie bloed uit 'n klip tap met mooipraatjies en voorgee die werklike impak van die begroting gaan slegs 'n paar rand wees nie. Dis liegstories.
Wat stop die munisipaliteit om in die toekoms waardasies na willekeur te verhoog net omdat hulle nog inkomste nodig het? Waar gaan dit eindig, by ou mense wat hul huise sal moet verkoop omdat hulle die belastings nie meer kan bekostig nie?
Nee, siesa man!
Posted on: 09:27 Fri, 12 April 2019